Aantygings kan toerismebedryf knak - Toerisme - Republikein
Sunday, December 05th, 03:51:43
Aantygings kan toerismebedryf knak
HAN nooi Fenata nie na jaarvergadering
Sommige Namibiese toerisme-organisasies beweer 'n nuwe rolspeler in die bedryf blaas onenigheid in die sektor aan met valse en misleidende aantygings.
Die stigter en eienaar van die Namibiese Reis- en Toerismeforum, mnr. Nrupesh Soni, het sedert dié forum se stigting verlede jaar deurgaans koppe met die Namibiese Toerismeraad (NTB) en die Gasvryheidsvereniging van Namibië (HAN) gestamp.
Soni het HAN onlangs daarvan beskuldig dat hulle probeer om die mondstuk van die toerismebedryf te wees en doelbewus 'n skeuring in die bedryf wil veroorsaak.
Volgens Soni is dìt die rede waarom die Namibiese Toerismevereniging (Fenata) en sy voorsitter, mnr. Netumbo Na­shandi, nie na HAN se algemene jaarvergadering (AJV) – wat Donderdag plaasgevind het – genooi is nie. Soni beweer dit was weens ras.
Hy het bygevoeg Fenata se uitvoerende komitee is vorige jare na hierdie vergaderings genooi.
"Dit is 'n doelbewuste poging om die bedryf te versplinter," het hy gesê.
Die uitvoerende hoof van HAN, me. Gitta Paetzold, het alle bewerings van rassediskriminasie ontken en bygevoeg Nashandi is nie Fenata se eerste swart voorsitter nie.
Soni se ander bewerings rakende wanbesteding van fondse en wangedrag is alles onwaar bewys, het Paetzold gesê.
Sy het verder gesê dit moet vir almal kommerwekkend wees dat Soni 'n reeds wankelende bedryf probeer destabiliseer.
Paetzold het al Soni se bewerings verwerp en gesê hy is verward.
"HAN het in die verlede, toe die tye normaal was, sy algemene jaarvergadering as deel van 'n tweedaagse geleentheid aangebied wat sy toerismekongres, forum vir toerismehandel en gala voorafgegaan het."
Volgens haar was die laasgenoemde drie gebeure altyd oop vir die media en belanghebbendes.
"Ons het so 'n geleentheid vir Lüderitz beplan, maar moes dit weens Covid-19 uitstel."
Paetzold het bygevoeg grondwetlike vereistes verbind HAN om algemene jaarvergaderings binne 'n gegewe tydperk te hou.
Soni het gesê gebaseer op die jongste data van NTB, is 5 473 toerisme-ondernemings geregistreer, terwyl slegs 880 aan toerisme-verenigings behoort, waarvan 280 HAN-lede is.
"Hoe raak 'n vereniging met 5% lede uit die hele bedryf die stem? Hulle perspektief is net dié van lodges en nie toeroperateurs, ensovoorts nie. Hoe sou hulle weet wat op die grond en by die grense gebeur?"
Paetzold het benadruk sy is nie die mondstuk vir die sektor nie en het bygevoeg HAN bestaan al meer as 30 jaar en is 'n vrywillige organisasie.
"Mense kan by ons aansluit as hulle wil. Mense kies om by ons te registreer."
Sy het bygevoeg dit kom voor asof Soni 'n probleem met verenigings het en daarom probeer om dit te diskrediteer.
Die uitvoerende hoof van NTB, mnr. Digu //Naobeb, het gesê Soni se forum skep verwarring onder internasionale toerismeagente.
Hy sê Soni stuur nuusbriewe aan operateurs in Duitsland en mense is onder die indruk hierdie nuusbriewe is van NTB afkomstig. Sy sê dié optrede het skade aan die maat­skappy berokken.
Hy sê die NTB is die amptelike toerisme-bemarkingsorganisasie in Namibië en is nie verbonde aan die Namibiese Reis- en Toerismeforum nie.